
Antautumista 
kiijoitan oveen 

jotta näkisin sen aina lähtiessäni 
ja tullessani sisään 
On antauduttava 

liikkeelle, ajalle, että on 
tultava ja mentävä 
ja mentävä ja tultava 
saamatta koskaan sulkea ovea ja ajatella 
lopullisesti 
tai tuntea 
irti 

Mitä on aika? 

Pöly 

mädät ruusut 
kuolleet perhoset 

kysyvät minulta kelloa 




Tämä on minun ruumiini 
tässä toistaiseksi käteni 
niskani ja olkapääni 
ja vyötärön alapuolella ovat, 
kuten tunnettua, jalat 
Niillä voi kävellä 
tulevaisuuteen, 

tai istua paikoillaan huoneessa 
kun ikkunasta virtaa 
kevään 
ilokaasu 
kasvoilleni 

kuin ensimmäistä iloista kertaa 
ja kuin surullista 
viimeistä 

enkä koskaan koe kuolemaa 
sillä kuolema on se 
ettei enää koe 




Ei tyhjyys ole 

tyhjyyttä 

vaan 

kipua 

jos se sattuu 

asettumaan ihmisen sisään 

läheisyys on usein kaukana 
todellisuudesta 
ja kääntäen 
varsinkin keväällä 
kun nuo pateettiset varjot 
tuovat kaukaisuuden syvälle 
mielen sisään, aivan lähelle 
nuo kevään karate-iskut 
Talvi murskana joella 




Alituisesti peläten 
loppumista 

tiimalasin äkillisesti 

kivettynyttä hiekkaa 

alituisesti 

pakovalveilla 

ja samalla 

niin kuolettavasti 

rakastuneena 

näihin ihmeellisiin 
kellareihin 

Alituisesti 

paikoillani 

tällä kiitävällä 
tiellä 

rukoillen 

näiden kiusausten 
jatkumista 

alituisena 

tulokkaana 




ja hellän vahingoniloisena 
niskaani nuolemassa 
auringon punainen kuuma kieli 




Muutama liikavarvas 
liikasormi liikasilmä 
ei olisi liikaa 

Näine hyvineni en saa maailmaa 
kootuksi sisääni 

vaikka kohtuuni mahtuukin kokonainen 
uusi maailma 

Oi ^maailma’ 

puolestamme kuusten 
kuolinhuudot 
ei syli vedä vertoja 
merelle 




Metron neonvalossa ihmisten kasvot 
kuin enkeleiden 

mustien ja valkoisten 
liukumassa, etsimässä reittejään 
tunnista tuntiin 

ja reitti syntyy sitä mukaa kun kulkee 
ja aika syntyy sitä mukaa kun elää 
ja uloskäynti on sisäänkäynti 
ja kysymys on vastaus 

ja näin keksin elämäni 
omasta päästäni 

ja jos koko ajan ajattelen kuolemaa 
se ei yllätä minua koskaan 

Eikä ole mitään keinoa parantua 
minuutit palikoituvat leegoina 
lopulliseksi torniksi kunnes 
yhteys? 

Mitä oikein yrität sanoa 
linja on huono 

ja elämä sekoitus ikuisia aikomuksia 
ja toteutumattomia toiveita 
sekä muutamia märkiä unia 
sitten hyvästit 

ilman että olisi koskaan osannut 
saati sitten että olisi onnistunut 
puhumattakaan että olisi ehtinyt 

tai että olisi edes ollut tilaisuutta sanoa 
miten paljon Pakkaus’ olisi voinut 
tai jo pelkkä yritys’. . . 

mutta sitä ennen kroonisessa surussa 
kroonisesti eksyneenä 

tuntien kuukausien sekuntien puuroon menehtyneenä 




Ajatukseni ovat alun perin 
banaaneja 

joita äiti lusikoi suuhuni 
keittiön pöydän päässä 
Munkkiniemessä 
avaruudessa 
nieleminen vaati taitoa 
kuin nyt ajatteleminen 
Joka päivä 

ajatukset tulivat suuhuni 
ja istuimme 
yhdessä muodostaen 
salaisen Ratkaisun 
yhtälön kaksi tuntematonta tekijää 
kuin kaksi auringonnousua, 
toisensa tunnistavaa 




Vielä eilen uskoin kohtaloon, 
oikeudenmukaiseen kuin 
isoisän krimihattu 
kuin isoäidin tuikea rakkaus 
nuo kasvot kuin kuun uni 
minun mieleni itu 

kirjojen tuimien selkien takana, 

voi niitä kilpikonnia, niitä lumpeita 
joista nuo sormukset näyttivät kuvia, 
ne ovat mennyttä, 
en kestä tätä loputonta putoamista 
heidän 

seitsemännestä kerroksestaan 
josta näkyi meri 
kuin vihreä sormi 
pystyssä kuin jumala 

ja tässä olen, 

näen rakennukset joita he eivät nähneet, 
kävelen kadut heidän puolestaan, 

heidän tähtensä minä vielä 
lunastan valon 
lunastan meren takaisin 
lunastan oikeuden tälle 

henkeäsalpaavalle vakavuudelle 
ja kuuraan tästä maailmasta 




sille valkoiselle lampaalleni 
rakkauslaitumen 




Kyyneleet 
ovat petos, 

ne syntyvät pois valuakseen, 
eivät anna edes 

puutoksen uutta tilaa 

musiikin kera tai ilman 
yksin tai kaksin 

kuu ilmaantuu aina viiltämään pimeyttä 
itsepintaisena 

kuin unelma kohdusta 

miten hengitinkään 
lämpöistä vettä 
ja olin yhtä 

ja punaisia unia 
ja äitiä 

joka hymyili jossain ylhäällä 

ja kohta hymyilin itse 
hymyilin niin että hiki valui 




puristin helistintä kädessäni kuin maailmaa 

koti oli avaruus 
lamput planeetat 

Onko mennyt onni 
onnea 




Sanat eivät viittaa todellisuuteen 
vaan vain toisiin sanoihin 
jotka edelleen toisiin 
ja 'aurinko' ei viittaa aurinkoon 
vaan korkeintaan 

kiertäen kuuhun 
eikä 'kuu' viittaa kuuhun 
vaan korkeintaan 'tähtiin’ 
ja johonkin 'muuhun’ 
edes 'sydän' ei viittaa sydämeen 
eikä paljon mihinkään 
ja todellisuus on teksti 
jota kukaan ei osaa lukea 
ja näin kukaan 
ei kosketa sanoillaan 

ja asiat ovat huonosti silloin 
kun ei jaksa enää itkeä 
ja 'auringolla' on naamio vinossa 




Ostan lehden 
istun penkille 
vieressä istuu lapsi 
Joku kiiruhtaa ja kaatuu 
pilvet vaihtavat paikkaa 
vasemmalla on tammi 
oikealla sairaala 
lapsi leikkii puulaatikolla 
jonka kannessa on reikiä 
joista mahtuvat palikat 

kolmiot kolmionmuotoisista 
neliöt neliönmuotoisista 

aukoista sisään 
huimaavasti kolahtaen 
kuten kaiken 
mielipuolinen järjellisyys 




Edes aurinko ei tarvitse 
minua, 

minun silmiäni 

kaikki jatkuu 
vaikka minua ei ole: 

olen olematon 
enkä ole, 

sillä olemattomuutta 
ei ole. 

Auringon 

ristiriidassa 

en ole 

olematta, siis olen: 



sanat pitävät minut elossa 

Olen tulossa! 
huudan, 

katselen lapsia, 
kiiruhdan pulujen lävitse 
patsaita kohti, 
ne eivät petä, 
ne hymyilevät liikkumatta 
nähdessään 
kiihtymykseni, 

olen kouluttanut hiljaiseksi 
pääni, 

se on ymmärtävinään kaulan varassa, 

luinen kupla 

ja hiljaa puseron alla iho 
kuin mikäkin tietäjä 

ja entä nuo valon letkut 
puusta toiseen 
tällä todellisuuden 
teho-osastolla 
jonne vihdoinkin 
löysin tieni 

Oi patsaat, miksi katsotte minua noin 
säälien, 

tiedän hyvin että 




kyse on vain 

ajasta, 

mutta tässä kellossa 
on ainakin tuhat viisaria, 
kuka auttaisi minua 
lukemaan sitä, 
rukoilen teitä, 

tämä yliannos hämärää 
on viedä minulta 
hengen 

en tiedä mitä tehdä, 
ottakaa te minut 
ja kipsatkaa 
aika 

oi hohtavat 
patsaat, 

leppoisat ystäväni 

ne katselevat tutkivasti minua 
kun takeltelen niille 
tästä heikkoudesta 
joka on valtaamassa jäseneni 

ja hoitajia 

en näe missään, 
vain pahaenteisiä lapsia, 




kojeita, 

valon kiiltäviä mittareita 

jossain kaukana auringossa 

ympärilleni leviävän meren tuolla puolen. 




Joskus turhaannun 
ja voisin kuristaa nuo koivut, 

ne vainoavat, 

eivät jätä hetkeksikään rauhaan, 
ne tunkeutuvat vuoteeseemme yöllä 
kesken kosteimman mahdollisen katseen, 

typerä hysteria hallitsee minua, 
ethän huomaa 

lantioni kroonista poissaoloa, 

tarkkailen verhoja, vielä muutama tunti, 
odotan kiihkeästi valon 

tulimaalattuja huulia, 
oppisinpa minäkin sellaisen 
sotamaalauksen 

sillä munasoluni ovat aurinkoja, 
ne kantavat sisällään silkkaa 
mahdollisuutta 

ja entäpä tuo vesitorni, 
on nähtävä se taas, 
odota, 
nuo siluetit 

vasten punervaa taivasta, 
valaistut patsaat, kuun kajo, 
en kestä hetkeäkään ilman noita lyhtypylväitä, 




onko heillä jonkinlainen strategia olla 

huomaamatta jokea 

ja etkö edes sinä ymmärrä 

tätä kasvavaa 

kiihtymystä, 

uuvutan sinut 
haaveillani, kuuntele, 
unelmoin sinut uneen 

sillä minulla ei ole 

vaihtoehtoa, 

uskottomuus 

on pahinta mitä tiedän, 

kuu kuiskii ikkunassa 

ja olin sen ankarasti vihitty vaimo 
jo kauan ennen kuin tapasin sinut 




Kävin kiepin 
auringon takana, 

valo, se on kaikkialla, 
ja meillä kaikilla salainen suhde siihen, 

mustuaiseni 

yrittävät pysyä supussa etteivät paljastaisi 
mitä ovat nähneet 

Sovita lantiotani 

onko se sopivaa mallia sinulle 

sovita suuni 

se on juuri samaa tyyliä kuin nämä 

rinnat, ne ovat juuri kämmentesi kokoa, 

koko tämä asuste 

enkä ole näytöskappale vaan 

ainoa malliaan 

lässytän ihanasti, vingun painalluksesta 
kuin lelu, 

olen ylevä, olen mitä haluat, 
olen tyyny. 

Olen toffeeta, olen oja ja 
voittaja 

oi auringon kuuma 

kalma, 

emme tarvitse enää 
rakkauttasi 

me paljastamme rikoksesi 




jokaisen hirveän kärvennyksen 
jokaisen sokean 

Me päästämme historian irti 




Ei ristiriitainen liha 
jaksa uskoa kuolemattomuuteen 
sen koommin kuin kuolemaan 
ainoastaan 

toiseen elävään lihaan 
toiseen 

toivottomuuteen 

sillä ei tuo tuhkakuppi 
eivätkä nuo verhotkaan 

jotka laskeutuvat kuin diivat 
ole niin toivottomia 
kuin minä 
tässä etsimässä: 
on turha etsiä kaukaa 
kun hakee syytä löytää 




Kirsikka 

satakieli 

satakieli 

kirsikka 

siinä kaikki mitä tarvitsen 
nämä väliajat 

parhaat näytelmät 
joita varten kaikki 
touhu lavalla 

ja 

iho, 
iso ilo, 

niin ohuista säikeistä syntyvä 
Niin paljon 



vähäistä 

josta Paljous syntyy 




Luulen ymmärtäväni sen parhaiten 
tässä nimenomaisessa iässä, 
tässä nimenomaisessa maailmassa, 
tällä nimenomaisella sohvalla, 

kaikki on 
pohjaan asti 
aikaa, 

tunnit valuvat mieleen 
kylmänä kuin lumi, 
hohtavana 

mustuaisia on kaksi 
kuten meitäkin, 
yksin näkökenttäni 
olisi ratkaisevasti kapeampi, 
kiitos siitäkin, maa, 
maan karhea kenttä 

josta läpikuultavat 
kasvot puhkevat, 

me tiedämme miten valuttaa eritteet seitiksi 

ympärillemme 

koteloksi kahdelle, 

miten muuttaa todellisuus 

yhdeksi loputtomaksi Hetkeksi, 

ja huumaavin ateria 




ja meritähtien huljuvin liikahdus 
ja koko tämä 
yletön kosmos 
on vain vertaus, 
orgasmimme himmeä metafora 

Miksi on kysyttävä miksi 
pääni ulkopuolinen todellisuus 
pysyy pääni sisäpuolella 
miksi pääni sisällä kävelen 
aivojeni harmaita polkuja 
kuin konsanaan ulkona 
värien keskellä 
kuin konsanaan tuulessa 
Miksi on kysyttävä miksi 

jossain on hautausmaa 
ja jossain synnytyslaitos 
ja jossain kuuma vuode 
ja kadun päässä kerjäläinen 
ja kolme koiraa 
joiden kielet 

valuvat kohden ikuisuutta 
(joka on toinen nimitys 
olemattomuudelle) 
keltaisina ja 
harmaina. 




Olen vain 
kaikki se 
minkä näen. 

Valon 

kerjäläinen, 

kuusetkin osaavat paremmin ja 
koivut toipuvat 




Mitä tekisinkään ilman 
jokea, 

mitä tekisivät ilman jokea nuo 

ylpeästi valaistut ikkunat, 
se heiluttelee niiden kuvia, 

6 mouvement seduisant, 
mitä tekisin ilman 

näitä muutamia keskiviikkoja 
muutamia tiistaita 
muutamia syyskuita 
muutamia vuosia, 
haluan ne kuin 
surun, 

raa’an korallin, 

vain nämä muutamat keskiviikot 

ja haluan tehdä niille mitä 
ehdottomasti haluan 
mutta halu on suurempi kuin 
syllogismit, 

haluan ehdottomasti senkin 
mitä ehdottomasti en 

ja mitä olen tehnyt ansaitakseni tämän 
ikuisen sikiön sisääni 




vaarallisen unen 
oi tulevaisuus, 

en pakota yön eeben tarhoja esiin, 

niiden vapaus on auki kuin minun silmieni kartat 




Mistä johtuu tämä huimaus 
Onko se huurtuneiden kukkien syytä 
jotka lepäävät 
kuin arkussa, 

ohitan ne nopeasti 

kuin olisin syypää niiden kohtaloon, 

suutelen hätäisesti niiden 

kylmenneitä otsia, 

ne ovat siinä kaiken kansan hyvästeltävinä 
Juovun 

hiekkakäytävistä 
puhumattakaan 
kuusta 
ja tähtien 

liköörisaranat 

oi antakaa minulle kaapu, 
se varmuus, 
kaikki aikani kuluu 
tähän toivottomaan 

tavaamiseen 

ja salainen kaavani 
timanttimantrani 

kavaltaa alati minut, 
muukalaisuuteni 
repii kieleni 




Siitä mistä ei voi puhua 
on vaiettava, 
kuten 
meren 

jumaloidusta löyhkästä 
valaistuneista 
kaduista 

ja noista sortuneista pilareista, 
jotka hiekankin keskeltä 
julistavat uljasta sanomaansa: 
oi rakkaus 



Ja 

aika, 

ajan 

ratki-matka, 
keuhkojen välissä 

verinen kello, 

ei ole muuta kuin aikomuksia 
ajassa 

ei ole muuta kuin 

aika 

kehon hetki-retki 

ei muuta kuin 
toivo löydöstä 

ennen hämärää, nuo 

valoon kohotetut haavit 




Paljon ei muutu kun kuolen: 
olen edelleen Osa 
en lähde 

en edes muuta olomuotoa 
ainoastaan rakennetta; 
laajenen ympäriinsä 
kuin vitjasta irronneet helmet. 

Sitran sointi kiemurtelee yhä 
totuutta 

kyyneleillä on yhä varjot 
delfiinien hymyissä murhe 

Suurin ero on 

tiedossa: 

Nyt olen ’minä’ ja selvää on 
etten tiedä 

mutta kuolemassa sekin päättyy; 
en enää ole ’minä’ vaan jotain muuta 
ei enää ole niin että minä 
en tiedä, 
siis tiedän. 




Hetken näkökentässä 
valot 

pitkät varjot maassa 
rakennusten 
oletukset 

Oi kuusi, miksi murjotat, 
nosta kätesi kanssani 
kohden 

laskevaa aurinkoa kuten ennen 
Minä otan valon 
vastaan, suljen silmäni ja 
vastaan 

Kun vielä voin 
syleilen 
aurinkoa, 
se polttaa 
sylini 



minun 

elämäni. 

Minä annan sille 

sen ainoan mahdollisuuden 




Kevät on 
kylmää satoa 

Seinen varrella kiekuu kukko 

vanhanaikaisena 

ja ainaisena 

kuin kuolema 

johon muutamat päätyvät 

uskoen 

että irrottaessaan mielensä 
mustasta maailmasta 
jää vain mieli yksin 
kun jääkin 
vain maailma 

Joka aamu 
aurinko kohoaa 
ja ymmärrän 
yhä vähemmän 
jää ratkaisematta 
valon neliöjuuri 

joka ilta tulee yö 
jäävät laskematta 
tähdet 

silti jatkan 
tulee päivä 
syön marengin 
pudistan kirjalta 
kuolleen hyönteisen 
ihailen pilveä 
tapaan ystävän 



kuollakseni elän 




Oli ymmärrys 
miten nopea tahansa 
kaikkeus on nopeampi 
laajenemaan 

ja aikaa on vain hetken aikaa 
ja suuren osan siitä vie 
kuu 

Tämä krooninen taistelu 
tämä pyörivä kupla 
ei muuta, tämä 

hetkellinen lumoava selli 
oi kalterit 
niiden armoa 
ei kukaan löydä 
tämä absoluuttinen, 

rajaton vankila 




Kalastajat punaiset puvut päällään 
kuin tontut, 

nojaan kipsattuna kiviaitaan, 
silmäni sykkivät sydämen tahdissa, 
maisema värähtelee oikealta vasemmalle 
edestakaisin 

oi valon virtsa 

sitä voisin loputtomiin juoda 
ja katu ruskean tahnan laikuttama, 
valon ultra, 

minä uskon kuin koira, 

uskon vatsakkaaseen tarjoilijaan jonka käsistä 
mysteerit kuin viini 
tai kahvi 

valuvat oppilaitten suihin, 
rusinaviineri kuin 

ehtoollisleipä, 

uskon paistettuihin kastanjoihin, 
pulujen tylppään valssiin, 
auringon 

juorukelloon, 
alati se juoruaa valosta, 

uskon väreihin, 
pimeään, uskon kaiken 




haluan uskoa 
näihin hetkiin, 
suudelmiin kuin pilviin 

kunhan jatkuvat 

nämä elonmerkit 




Olen testamentannut 
itseni 

tuulen atleeteille 
ne vievät minut 
pimeisiin rotkoihin 

pimeille putouksille sillä 
syvimmällä on 

pimeintä 
pimeyden 
ikiliikkuja 
valon muuntaja 
tuo mystinen 

melodia: aurinko laulaa 




Oi tuulen tamburiinit 
kasvoillani, 



minä annan niille anteeksi, 
ne eivät tiedä 

mitä ne tekevät, 

paukahtavat seiniin 
pakkautuvat kujille 
saavat lehdet vielä hetkeksi 
eloon 

muovailevat pilviä, 
niiden loputon uteliaisuus 

ja nuo lukuisat vauvat 

vyöryen valtaistuimillaan pitkin puistoa, 

ne ohittavat minut silmät ammollaan, 

suut pieninä kuninkaallisina pyörylöinä, 

yksi kirkuu kauempana kuin lokki, 

pyllähtää onnellisena maahan 

sitten taas haroen kohden äitiä, kohden elämää 

niin minäkin tuuditan itseäni 
tässä keinussa 

kuin lapsen nalle-orgasmissa, 

linnut laskeutuvat, 

valo, 




minun mieleni 
nyt hetken läsnä aina, 
nyt kokonainen 
katkos, 

tauko, 

nyt hetken ehjä sirpale 




Pysähdyn ryöppyävässä sateessa 

joka saa kenkäni tuntemaan itseni lapsiksi, 

imemään itseensä liikaa 

nauttimaan maan lotinasta, 

sateenvarjosta valuu vettä ympärilleni 

kimaltavaksi tunneliksi 

ja kukkakaupan ikkunalasissa 
kasvojeni tuttu läikkä 
kuin mikäkin 
tietoisuus, 

käsivarsieni lävitse pulppuaa 
tulppaaneja 
otsastani pursuavat 
ruusut 

oi pilvien takaa auringon 

leppeänä putoava köynnös 
tämä maailma 
on ansa 

Voi sen kuolettavan tunteellista 
nipistystä mielessäni, 
en halua sen irtoavan, 
sen mustelman paljastuvan koskaan 

